दालगुरि , 8 नभेम्बरःबि टि सियाव ब्रैथि खेबनि थाखाय बि पि एफ दोलोनि सरकाराव फैगोनआ रोखा जाबाय । बे बाथ्राखौ बुंदों बि पि एफ दोलोनि गागि दैदेनगिरि एबा आथिखालनि आसामनि मन्थ्रि रिहन दैमारिआ । उदालगुरि जिल्लानि 37 नं धनस्रि बियाबनि बेंखनाव थानाय नलबारिनि गेवलां फोथाराव धननि ब्लक आइजो बि पि एफ कमिटिआ खुंनाय मोनसे मेलआव बाहागो लानानै गावनि बिबुंथियाव बुङोदि , गुबुन गुबुन दोलो इउ पि पि एल , बि जे पि , जि एस पि बायदि राजखान्थि दोलोआ जेसेबां नारा - नाथाद नाजाया मानो बि पि एफ दोलोखौ माब्लाबाबो फेजेन्नो हाया । देग्लायनि बिसायख'थियावबो बि पि एफ दोलोआ गोबां मासियाव देरहानो हानानै सरकार दागोना रोखा आरो बेयो 100 जौखोन्दो रोखा होन्नानै गोख्रों रावजों बुंथियो । बियो बुंबावोदि , हाग्रामा महिलारि दैदेन्नाय बि टि सिनि राइजो - राजाफोरा जेरैबायदि मोजां खुंथाय मोन्दों बेखौ रावबो राइजो - राजाफोरा बावगारनो हाया । मन्थ्रि रिहन दैमारिआ बुंबावदोंदि , बि टि सि ओन्सोलाव जैरैबायदि जौगानाय फैदों बेफोर गासिबो बि पि एफ राजखान्थि दोलोनि थाखायसो जाफुंसारनो हादों । बियो बुंबावोदि , उदालगुरि जिल्लानि बेन्दोङाव थानाय मोन 10 बियाबफोराव बि पि एफ दोलोआनो देरहासार जानो हागोन बेयो रोखा । मख'नो गोनांदि , धननि ब्लक आइजो बि पि एफनि बान्जायनायाव खुंनाय बे मेलयाव बाहागो लादोंमोन माजबाट बियाबनि एम एल ए चरण बर'आ । बिथाङा गावनि बिबुंथिनि गेजेरजों बुंदोंदि , बि टि सिनिफ्राय बि पि एफ दोलोखौ मोनबो राजखान्थि हान्जाया फेजेन्नो हानाया गोब्राब । बि जे पि , इउ पि पि एल हान्जाया 10 रोजानि बांसिन भट मोन्नाया गोब्राब होन्नानैबो बुंथियो । बिथांनि अनगायैबो बे मेलयाव अन्जाली दैमारिआ बाहागो लानानै गावनि बिबुंथिनि गेजेरजों बुङोदि , बि टि सिआव बि पि एफ दोलोआनो गोबां मासियाव देरहासारनो हानानै सरकार दागोन बेनि सायाव सान्नांगौ जेबो गैया । गुबुन फार्सेथिं अन्जालि दैमारिआ बुंबावोदि , बि टि आर गोरोबथायाव सागान होनो थाखाय सान्नैसोनि थाखायल' जेलनिफ्राय दिहुन्नानै लाबोनाया आरो जेलाव सोफिन्नाया मोनसे फावथायनि अनगायै जेबो नङा होन्नानै दैमारिआ बुङो । बिथाङा बुंबावोदि , 37 नं धनस्रि बियाबआव बि पि एफनि बिजाथि फ्रेन्स मुसाहारिआ गोबां भट मोन्नानै देरहासारगोना रोखा जाबाय होन्नानै मख'यो । 
बि टि सियाव बि पि एफ दोलोआ ब्रैथि खेब सरकार दागोनः रिहन दैमारि